Nafarroako Parlamentuko Mahaiak, 2022ko urtarrilaren 17an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Patricia Perales Hurtado andreak aurkezturiko mozioa, zeinaren bidez Nafarroako Gobernua premiatzen baita era aktiboan jardun dezan eta zahar-etxeetako, eguneko zentroetako eta etxez etxeko laguntza zerbitzuetako langileentzako lan-hitzarmen bat taxutzea bultza dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko urtarrilaren 17an

Lehendakaria: Unai Hualde Iglesias

MOZIOAREN TESTUA

EH Bildu Nafarroa talde parlamentarioari atxikitako foru parlamentari Patricia Perales Hurtadok, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko:

Nafarroan hirugarren adinekoak artatzen dituzten pertsonek une honetan ez daukate hitzarmen autonomikorik; hortaz, alde handia dago langileen artean lan- eta soldata-balditzetan, eta langile gehienek lan- eta soldata-baldintza oso prekarioak dauzkate.

Sektore horretan bizi duten problematikari heltzeko eta lan-baldintzak hobetzeko asmoz, maiatzean negoziazio-mahaia eratu zen, eta bertan dira sektorean ordezkari gehien duten sindikatuak (ELA, UGT, LAB eta CCOO), patronala eta Nafarroako Gobernuaren ordezkariak. Horren helburua zen lan-hitzarmen bat taxutzea zahar-etxeetako, eguneko zentroetako eta etxez etxeko laguntza zerbitzuetako langileentzat, lan-baldintzak arautu eta egungoak hobetuko zituena eta irizpideak bateratuko zituena sektore osoko baldintzak homogeneoak izan daitezen.

Sei hilabete joan dira mahaia eratu zenetik, baina, igaro den denbora hori guztia gorabehera, ez da inolako aurrerabiderik egin negoziazioan; are gehiago, langile horien lan-baldintzek nabarmen egin dute okerrera, gehiegizko esfortzua egin behar izaten ari baitira pandemiaren eraginez izaten ari diren aparteko lanak egiteko.

Baitezpadakoa da zahar-etxeetan, eguneko zentroetan eta etxez etxeko laguntza zerbitzuan egiten den arta-lana, eta hala balioetsi behar da. Zerbitzu horien kalitatea bermatuko bada, egungo lan-baldintzak ezinbestean hobetu beharra dago.

Hartara, eta hirugarren adinekoen sektorean lan egiten duten pertsonen lana duintzeko xedez, Nafarroako Parlamentuak:

1. Nafarroako Gobernua premiatzen du era aktiboan jardun dezan negoziazioan eta hitzarmena lehenbailehen taxutzea bultza dezan.

2. Patronalari exijitzen dio langileen ordezkariekin eskuz esku lan egin dezan hitzarmenaren garapenean aurrerabidea egiteko.

3. Aintzatetsi egin nahi du sektoreko profesionalek egindako lana, eta hartara helarazi nahi die bere elkartasuna eta babesa dutela eta prest dagoela sektoreko lan-baldintzak hobetzea sustatzeko eta aldezteko.

4. Eredua aldatzearen alde lan egiteko konpromisoa duela dio; halatan, pertsona erdigunean jarriko duen eredua garatuko duten kalitatezko zerbitzu publikoak hobetzea, handitzea eta ezartzea bultzatuko du.

Iruñean, 2022ko urtarrilaren 12an

Foru parlamentaria: Patricia Perales Hurtado